**IZJAVA ZA MEDIJE**

**Suzana Pribilović, ministarka javne uprave**

**Potpisivanje Memoranduma o razumijevanju između Ministarstva javne uprave i Državne agencije za javne usluge i društvene inovacije (ASAN) pod predsjednikom Azerbejdžanske Republike**

**4. decembar 2017. godine**

Poštovani predstavnici medija,

Želim na početku da vas pozdravim i sa velikim zadovoljstvom informišem da smo danas potpisali Memorandum o razumijevanju između Ministarstva javne uprave Crne Gore i Državne agencije za javne usluge i socijalne inovacije pod predsjednikom Azerbejdžanske Republike (ASAN), o saradnji i uspostavljanju naprednog mehanizma pružanja javnih usluga.

Sticajem okolnosti Memorandum je potpisan na kraju prve godine od osnivanja Ministarstva javne uprave i sa njim otvaramo novo poglavlje u bilateralnim odnosima sa Republikom Azerbejdžan, ali i reformi javne uprave u Crnoj Gori.

Evropski kvalitet javnih usluga koje će imati građanke i građani Crne Gore više neće biti stavka na spisku želja, već realnost koja će obezbijediti ukupan društveni razvoj i novi kvalitet života za naše građane. Ključni mehanizam za ostvarenje tog cilja je otvaranje više centara „one stop shop“ u Crnoj Gori. Danas smo stavili potpis da ti centri budu po azerbejdžanskom modelu.

Podsjetiću da je Azerbjedžan za ovaj model, odnosno njihov ASAN centar,  2015. godine dobio nagradu Ujedinjenih nacija za najznačajnije unapređenje javnih usluga na svjetskom nivou. „ASAN “ centri obuhvataju više od 250 usluga na državnom i lokalnom nivou koji su fizički objedinjene na jednom mjestu, kao što su: izdavanje ličnih dokumenata, pasoša, dozvola boravka, ovjere dokumenata, registraciju civilnog statusa, registracije privrednih društava, obnove vozačke dozvole, bankarske i notarske usluge, plaćanje režijskih troškova i dr.

Koristeći iskustvo i tehnike ASAN centra kao međunarodno prepoznatog i nagrađivanog sistema, plan je da se do 2020. godine uspostave svi neophodni uslovi za početak rada prvog ovakvog centra u Crnoj Gori koji će biti u Podgorici, a kasnije i u drugim jedinicama lokalne samouprave. Otvaranjem ovih centara ostvariće se značajne uštede vremena i novca naših građana i privrede uz povećan nivo transparentnosti i odgovornosti javne uprave. Na ovaj način, uz primjenu najnaprednijih informacionih tehnologija, korišćenje usluga će biti jednostavnije, efikasnije i transparentnije, čime će se uspostaviti potpuno nov odnos između javne uprave kao pružaoca usluga i građana.

Shodno odredbama ovog memoranduma, državna agencija Azerbejdžana će pružiti podršku u dijelu internog i eksternog dizajna i izgradnje centara, razvoja kadrova za centre, izgradnje kapaciteta ljudskih resursa, organizovanja obuka o relevantnim aspektima procesa pružanja usluga i njegovog upravljanja, organizovanja studijskih posjeta Azerbejdžanu za osoblje centara i administracije, konsultantskih usluga stručnjaka ASAN servisa, izgradnje kadrovskih kapaciteta, konsultacija u oblasti informacionih tehnologija i upravljanja radom centara za pružanje javnih usluga, konsaltinga u oblasti mobilnih ASAN servisa i dr.

Zajedno ćemo raditi na stvaranju finansijskih uslova za implementaciju projekta, dok će Državna agencija Azerbejdžana omogućiti i sprovođenje projekata, mentorstvo i stažiranje u ASAN centrima, pomoć u oblasti specifičnih softverskih rešenja, pripremi koncepata i nacrta zakonskih dokumenata.

Postignuća Republike Azerbejdžan u oblasti pružanja javnih usluga pomoći će nam da uspostavimo potpuno nov i napredan sistem u domenu pružanja elektronskih i javnih usluga našim građanima, ali i ostvarivanju našeg strateškog cilja kreiranja javne uprave koja će biti u punoj službi građana i privrede.

Zahvaljujem.